**ELŐTERJESZTÉS**

**Szombathely Megyei Jogú Város Közgyűlése**

**2025. március 27-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. február 28-án** Dr. Horváth Attila és Horváth Soma alpolgármester urak a közgyűlés utáni sajtótájékoztatón vettek részt.

**Március 1-jén** Szuhai Viktor tanácsnok úr Makkos Vilmos, a Szombathelyi Lovasiskola alapítójáról, majd vezetőjéről szóló**,** könyvbemutatóval egybekötött megemlékezésen vett részt a Szombathelyi Lovasiskolában.

**Március 3-án** Horváth Soma alpolgármester úrral, Németh Ákos, Szuhai Viktor és Kelemen Krisztián tanácsnok urakkala JUSTNature Projekt keretében szervezett workshopon vettünk részt, melyen Pogátsa Zoltán szociológus, közgazdász a klímaváltozásról tartott előadást.

**Március 3-án** Horváth Soma alpolgármester úr képviselői fogadóórát tartott a Szombathelyi Mocorgó Óvodában.

**Március 4-én** Kovács Norberttel, a Nemzeti Sportügynökség NZrt. Létesítménygazdálkodási vezérigazgató- helyettesével a Haladás Sportkomplexum Haladás 1919. Labdarúgó Kft. általi használatáról tárgyaltam.

**Március 4-én** dr. Horváth Attila alpolgármester úrral, Szuhai Viktor és Kelemen Krisztián tanácsnokok urakkal, valamint képviselő társaimmal együtt Szombathely bombázásának 80. évfordulója alkalmából szervezett kegyeleti megemlékezésen vettünk részt.

A ferences kollégium falán elhelyezett emléktáblánál koszorút, mécseseket helyeztünk el, majd az egyetem Berzsenyi téri épületéhez vonultunk, ahol Gálffy Áron önkormányzati képviselő mondott emlékező beszédet, a résztvevők pedig elhelyezték a megemlékezés virágait.

Ezt követően a székesegyház északi falánál koszorúztuk meg az emléktáblát. Az emléknap programjai püspöki szentmisével értek véget.

**Március 4-én** dr. Horváth Attila alpolgármester úr délelőtt részt vett a 28. Vasi Jogásznap sajtótájékoztatóján, délután a Nyugat.hu munkatársaival podcast beszélgetésen vett részt.

**Március 4-én** Horváth Soma alpolgármester úr köszöntő beszédet mondott Rozán Eszter: „Amikor megrengett az ég: Szerelem a pusztítás árnyékában” című könyvének bemutatóján a Berzsenyi Dániel Könyvtárban.

Március 4-én Németh Ákos tanácsnok úr a NetZero Cities projekt keretében vett részt online workshopon, melynek címe: Governance structure & Stakeholder engagement Pecs & Miskolc and Szombathely volt.

**Március 4-7-ig** Bokányi Adrienn tanácsnok asszony az Intelligent Cities Challenge 2.0 (Intelligens Városok Kihívás 2.0) Brüsszelben megtartott zárókonferenciáján vett részt dr. László Győző alpolgármester úrral és Barta Balázs ügyvezető igazgatóval. A konferencián tanácsnok asszony panelbeszélgetésben vett részt, prezentációt tartott, valamint rangos díjjal ismerték el a város elmúlt 5 évben végzett munkáját fenntarthatóság, innováció és zöld energetika témakörben.

**Március 5-én** Kovács Cecíliával, a SZOVA Nonprofit Zrt. vezérigazgatójával a MOHU Holding Kft. ügyvezető igazgatójával, Válik Csabával Szombathely következő évi hulladékgyűjtési szerződésével kapcsolatban tárgyaltunk.

**Március 5-én** Dr. Horváth Attila alpolgármester úr a Vármegyeházán a vas vármegyei önkormányzatok polgármesterei részére rendezett Közösségi Értékvédelmi Konzultáción vett részt, ahol a Közigazgatási és Területfejlesztési Minisztérium Területfejlesztésért Felelős Államtitkára, Czunyiné dr. Bertalan Judit tartott előadást a helyi önazonosság védelméről szóló törvényről.

**Március 6-án** Varga Ferencné szépkorút 95. születésnapja alkalmából, Varga Imréné szépkorút 90. születésnapja alkalmából köszöntöttem.

**Március 7-én** a 28. alkalommal szervezett Vasi Jogásznapon koszorúzással és főhajtással tisztelegtünk a 203 éve született Szombathely egykori főjegyzője, Horváth Boldizsár szobránál a Múzeum parkban, majd a Horváth Boldizsár szülőházán elhelyezett emléktáblánál a Fő téren.

**Március 8-án** dr. László Győző alpolgármester úr a XIV. Tóth Géza Súlyemelő Emlékverseny megnyitóján köszöntötte a résztvevőket. A verseny előtt a Tóth Géza téren alpolgármester úr koszorút helyezett el az egykori súlyemelő emlékére.

**Március 10-én** Bokányi Adrienn tanácsnok asszony részt vett az Apáczai Csere János Alapítvány felügyelő bizottsági ülésén.

**Március 11-14-ig** szabadságon voltam.

**Március 11-én** Bokányi Adrienn tanácsnok asszony és Barta Balázs ügyvezető igazgató úr, Miszlivetz Ferenc Főigazgató úrral és az iASK munkatársaival egyeztetett Kőszegen, Szombathely Megyei Jogú Város, PBN és iASK között létrejövő együttműködési lehetőségekről, Szombathely MJV bekapcsolódásáról a Synergia Campusz projektbe, illetve az iASK bekapcsolódásáról a Szombathely2030 együttműködésbe.

**Március 11-én** Kelemen Krisztián tanácsnok úr részt vett Vitéz Both Béla nyugalmazott dandártábornok tiszteletére tartott megemlékezésen a Jáki úti temetőben.

**Március 12-én** dr. László Győző alpolgármester úr képviselői fogadóórát tartott az I. számú választókerületben, a Herényiek Házában.

**Március 14-én** dr. László Győző alpolgármester úr Kelemen Krisztián tanácsnok úrral közösen koszorút helyezett el Batthyány Lajos szobránál az 1848/49-es forradalom és szabadságharc évfordulója alkalmából megrendezésre kerülő megyei koszorúzási ünnepségen.

**Március 15-én** Dr. László Győző és Horváth Soma alpolgármester urakkal, Bokányi Adrienn tanácsnok asszonnyal, Németh Ákos és Kelemen Krisztián tanácsnok urakkal és képviselő társaimmal rész vettünk az 1848-49-es forradalom és szabadságharc tiszteletére rendezett ünnepségsorozaton, melyen dr. László Győző alpolgármester úr mondott ünnepi beszédet.

Az ünnepi programsorozat a XV. Szombathelyi Sajtóünneppel ért véget a Weöres Sándor Színházban, ahol ünnepi beszédet mondtam. Itt került sor a sajtófotó-pályázat kiállításmegnyitóval egybekötött eredményhirdetésre, valamint átadásra kerül a Szombathelyért Sajtódíj is. Pohárköszöntőt mondott Benkő Sándor, a sajtófotópályázat szakmai zsűrijének elnöke. Az eseményem részt vett Horváth Soma alpolgármester úr és Bokányi Adrienn tanácsnok asszony is.

1.

**Tisztelt Közgyűlés!**

Szombathely Megyei Jogú Város Önkormányzata (a továbbiakban: Önkormányzat) a 64/2008. (II.28.) Kgy. sz. határozatában úgy döntött, hogy tíz éves időtartamra közhasznú feladatok ellátásárára vonatkozó megállapodást köt a Derkovits Városrészért Közhasznú Egyesülettel (a továbbiakban: Egyesület). Az Önkormányzat az Egyesület részére a közhasznú feladatok ellátására évi 1 millió forint támogatást biztosított.

2017. évben az Önkormányzat és az Egyesület - hivatkozva a Közgyűlés 107/2017. (IV.27.) Kgy. sz. határozatában foglaltakra – 2017. október 1. napjától - 2021. december 31. napjáig - feladat-ellátási megállapodást kötött évi 1 millió forint támogatás biztosítása mellett.

2020. szeptemberében - hivatkozva a muzeális intézményekről, a nyilvános könyvtári ellátásról és a közművelődésről szóló 1977. évi CXL. törvény közművelődésre vonatkozó jelentős módosítására, továbbá a 2020. februárjában megalkotott a helyi közművelődési feladatok ellátásáról szóló 5/2020. (III.5.) önkormányzati rendeletre és a Közgyűlés 50/2020. (II.27.) Kgy. sz. határozatára - a feladat-ellátási megállapodás – több megállapodással együtt - felülvizsgálatra került. A Közgyűlés a településrészen élők identitásának erősítése, az ott végzett közösségszervező és - fejlesztő tevékenység, valamint a helyi közösségek igényeit kielégítő már hagyománnyá vált események rendszeres megszervezése érdekében – a 266/2020. (IX.24.) Kgy. számú határozatával - úgy döntött, hogy az Egyesülettel további 5 éves időtartamra, évi 3 millió forint támogatás biztosítása mellett feladat-ellátási megállapodást köt 2025. december 31. napjáig.

Tájékoztatom továbbá a Tisztelt Közgyűlést, hogy az Önkormányzat Szombathely Megyei Jogú Város Polgármestere által a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében kapott feladat- és hatáskörben eljárva hozott 157/2021. (V.26.) PM. sz. határozata alapján a szombathelyi 2804/20 hrsz.-ú, természetben a Bem József utcában található 17 m² alapterületű könnyűszerkezetes felépítményt 2026. június 30. napjáig, míg a Közgyűlés 232/2021. (XI. 25.) Kgy. számú határozata alapján a szombathelyi 2804/10/A/81 hrsz.-ú, természetben a Szombathely, Szűrcsapó u. 24. szám alatt található, 42 m2 alapterületű, „egyéb helyiség” megnevezésű ingatlant 2026. december 31. napjáig tartó 5 éves határozott időtartamra a Derkovits Városrészért Közhasznú Egyesület ingyenes használatába adta az alapszabályában meghatározott közfeladatok ellátásának és működésének elősegítése céljából.

Tekintettel arra, hogy az Egyesület törlése a civil szervezetek nyilvántartásából folyamatban van, az Egyesület elnöke kérelmezte az előzőekben hivatkozott feladat-ellátási és ingyenes használati jogviszonyok megszüntetését 2025. március 31. napjával.

A városrészen elő közösség számára továbbra is fontos a lakótelepen élő polgárok érdekében végzett munka, előkötelezettségük, szándékuk változatlan, ezért 2025 februárjában megalakult a Derkovits Városrészért Kulturális és Szociális Egyesület (a továbbiakban: Szervezet), amelyet a Szombathelyi Törvényszék 2025. február 12. napján bejegyzett. A Szervezet céljában és tevékenységében is a korábbi Egyesület szellemiségét viszi tovább. Célja a Derkovits városrész kulturális és közösségi életének fejlesztése, a szociálisan rászorulók támogatása, közösségi programok, események szervezése, a helyi környezetvédelem és fenntartható fejlődés támogatása.

Fentiek miatt a Szervezet elnöke 2025 februárjában levélben fordult hozzám, és kérte, hogy az Önkormányzat az új egyesülettel változatlan tartalommal kössön feladat-ellátási megállapodást.

A támogatási összeg az Önkormányzat 2025. évi költségvetésében rendelkezésre áll, mivel annak kifizetésére a Derkovits Városrészért Egyesület „t.a.” részére nem került sor, valamint a településrészen élők részére fontos a folytonosság biztosítása, ezért javaslom, hogy az Önkormányzat szüntesse meg a feladat-ellátási megállapodást a Derkovits Városrészért Egyesület „t.a.”-val, és kössön feladat-ellátási megállapodást a Derkovits Városrészért Kulturális és Szociális Egyesülettel.

Figyelembe véve, hogy az Önkormányzat által kötött több közművelődési és feladat-ellátási megállapodás is 2025. december 31. napján jár le, javaslom, hogy az előterjesztés mellékletét képező megállapodás is 2025. december 31. napjáig kerüljön megkötésre.

A megállapodások felülvizsgálata, hosszabbítása pedig a 2025. december havi Közgyűlésre kerül előterjesztésre.

Az újonnan megalakult Szervezet a fent említett ingatlanok használatára továbbra is igényt tartana, ezért kérelmezte Önkormányzatunktól azoknak 5 éves határozott időtartamra történő ingyenes használatba adását, melyet a nemzeti vagyonról szóló 2011. évi CXCVI. törvény 11. § (13) bekezdésében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. és 8a. pontjaiban, valamint Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontjában foglaltak tesznek lehetővé.

Kérem a Tisztelt Közgyűlést, hogy az előterjesztést megtárgyalni, a feladat-ellátási, valamint ingyenes használatba adási megállapodás megkötésével kapcsolatos álláspontját kialakítani, a határozati javaslatokat elfogadni szíveskedjék.

**Melléklet**

**FELADAT-ELLÁTÁSI MEGÁLLAPODÁS**

amely létrejött egyrészről **Szombathely Megyei Jogú Város Önkormányzata** (9700 Szombathely, Kossuth L. u. 1-3.; képviseli: Dr. Nemény András polgármester) mint támogatást nyújtó (a továbbiakban: Támogató),

másrészről a **Derkovits Városrészért Kulturális és Szociális Egyesület** (9700 Szombathely, Bem József utca 7; adószám: 19409294-1-18; képviseli: Varga Anna elnök) mint feladatellátó (a továbbiakban: Támogatott)

együttesen **Felek** között alulírott napon és helyen az alábbi feltételekkel:

**I.**

**Előzmények**

1. Szombathely Megyei Jogú Város Önkormányzata azzal a céllal kötötte meg a 41135-26/2020. iktatószámú, 2021. január 1. napjától 2025. december 31. napjáig szóló feladat-ellátási megállapodást a Derkovits Városrészért Egyesülettel (a továbbiakban: Egyesület), hogy a településrész adottságaihoz, szükségleteihez igazodó rendezvényeket megszervezze és lebonyolítsa, valamint közösségfejlesztési tevékenységet lásson el. A feladatok ellátására az Önkormányzat az éves költségvetési rendeletében 3 millió forint összegű támogatást biztosított Egyesület részére. Az Egyesület technikai okok miatt jogerősen törlés alatt áll, ezért a vele kötött feladat-ellátási megállapodást a felek megszüntették.

A városrészen elő közösség számára továbbra is fontos a lakótelepen élő polgárok érdekében végzett munka, előkötelezettségük, szándékuk változatlan, ezért 2025 februárjában megalakult Támogatott. Támogatott célja a Derkovits városrész kulturális és közösségi életének fejlesztése, a szociálisan rászorulók támogatása, közösségi programok, események szervezése, a helyi környezetvédelem és fenntartható fejlődés támogatása.

Arra való hivatkozással, hogy a támogatási összeg az Önkormányzat 2025. évi költségvetésében rendelkezésre áll, valamint a településrészen élők részére fontos a folytonosság biztosítása, Felek feladat-ellátási megállapodást kötnek.

1. Támogató bár nem kötelező feladata, szükségesnek tartja a településrészen élők identitásának erősítését, közösségszervező és -fejlesztő tevékenység biztosítását, továbbá elismeri egyúttal az ott lakók igényét a már hagyománnyá vált események rendszeresen történő megrendezésére.
2. Ezen túlmenően Támogatott fontos feladatának tekinti a településrészen élő rászoruló családok támogatását, továbbá a településrészi általános iskolával történő együttműködést, amely szintén nem kötelező feladat.

**II.**

**Támogatott jogosultsága és kötelezettsége**

1. Támogatott vállalja, hogy a Megállapodás időtartama alatt a tőle elvárható legmagasabb szakmai színvonalon, a településrész helyi adottságaihoz, értékeihez és szükségleteihez igazodóan évente legalább 2 rendezvényt szervez. Támogatott vállalja, hogy a Megállapodás időtartama alatt ünnepi megemlékezéseket szervez, és karácsony alkalmából rászoruló családokat támogat élelmiszeradományokkal.
2. Támogatott kötelezettséget vállal arra, hogy a Szombathely, Szűrcsapó u. 24. szám alatti ingatlanban Nyugdíjas Klubot működtet.
3. Támogatott kötelezi magát arra, hogy a Támogató honlapján megtalálható SzombathelyPont rendezvénynaptárba - az AGORA Savaria Kulturális és Médiaközpont Nonprofit Kft. által kijelölt személlyel egyeztetve - feltölti a programjait, ezen tájékoztatással is biztosítva a lakosság egyenlő hozzáférését.

Támogatott egyúttal vállalja, hogy az aktuális rendezvényeiről, programjairól az Egészségügyi, Kulturális és Köznevelési Irodát meghívó vagy e-mail formájában értesíti.

1. Támogatott kötelezettséget vállal arra, hogy a tevékenységével, rendezvényeivel összefüggésben megvalósuló nyomdatermékein Támogatót szerepelteti, nyilatkozataiban és megnyilvánulásai során megemlíti.
2. Jelen Megállapodás nem zárja ki azt, hogy Támogatott további támogatásért forduljon a Támogatóhoz.
3. Támogatott jogosult arra, hogy a Megállapodás időtartama alatt végzett tevékenységeit a Támogatóval való egyeztetés nélkül folytassa, illetve olyan új tevékenységet, szolgáltatást, vállalkozást végezzen, amelyek nem veszélyeztetik a Megállapodásban megfogalmazott feladatokat.

**III.**

**Támogató jogosultsága és kötelezettsége**

1. Támogató vállalja, hogy a Megállapodás II/1-2. pontjaiban vállalt feladatok ellátásáért a IV/1. pontban meghatározott időtartamban 3.000.000,- Ft, azaz hárommillió forint összegű támogatásban részesíti a Támogatottat.
2. Támogató jogosult arra, hogy a Megállapodásban rögzített feladat-ellátást, valamint a támogatási összeg felhasználását teljeskörűen ellenőrizze, helyszíni bejárást végezzen. Ennek érdekében a Támogatott köteles együttműködést tanúsítani, illetve olyan nyilvántartást vezetni, és a Támogató rendelkezésére bocsátani, amelyből az adatok naprakészen megállapíthatóak.

**IV.**

**Az eljárásra vonatkozó szabályok**

1. Jelen Megállapodást a Felek határozott időtartamra 2025. december 31. napjáig kötik.
2. Támogató a III/1. pontban meghatározott összeget 2025. évre vonatkozóan a szerződés aláírását követő 30 napon belül utalja a Támogatott által megadott Magnet Banknál vezetett, …….-……..-…….. számlaszámra.
3. Támogatott tudomásul veszi, hogy a Megállapodásban rögzített összeget kizárólag a Megállapodásban megjelölt feladatok ellátására használhatja fel.
4. Támogatott tudomásul veszi, hogy a tárgyévet követő január 31. napjáig köteles a Megállapodásban vállalt tevékenységről részletes szakmai és pénzügyi beszámolót benyújtani 1 példányban az Egészségügyi, Kulturális és Köznevelési Iroda részére. A szakmai beszámolót képezi a tevékenység ismertetése, illetve a sajtómegjelenések és a rendezvényekről készült fotók. Amennyiben Támogatott kiadványt (könyv, leporelló, meghívó stb.) jelentetett meg a tárgyév folyamán, annak egy példányát szintén köteles a szakmai beszámolóhoz mellékelni.

A tételes pénzügyi elszámolás részét képezi a számlaösszesítő, a teljesítésigazolással és záradékkal (amely a Megállapodás iktatószáma, valamint a „feladat-ellátási megállapodás” elnevezésének együttes szerepeltetése) ellátott és hitelesített számlamásolatok, a kifizetést igazoló pénztárbizonylat, illetve utalás esetén a bankszámlakivonat másolata.

1. Amennyiben Támogatott a támogatási összeget nem teljes egészében használja fel, úgy a fel nem használt összeget az elszámolás benyújtásával egyidejűleg, de legkésőbb tárgyévet követő január 31. napjáig köteles visszafizetni a Támogató részére.
2. Támogatott tudomásul veszi, hogy szerződésszegés esetén a támogatás teljes összegét a Ptk. szerinti késedelmi kamattal együtt köteles az erre történő felszólítástól számított 8 napon belül visszafizetni.
3. Felek megállapodnak abban, hogy a Megállapodást 2 hónapos felmondási idővel bármelyik fél jogosult felmondani a másik félhez intézett írásbeli nyilatkozatával.
4. Felek rögzítik, hogy a kormányzati funkciók, állami szakfeladatok és szakágazatok osztályozási rendjéről szóló 68/2013. (XII.29.) NGM rendelet 4.§ (2) bekezdésében foglaltaknak eleget téve a Támogatott által igényelt támogatás céljának kormányzati funkciójaként a „084031 Civil szervezetek működési támogatása” funkciót jelölik meg.

1. Jelen megállapodásban nem szabályozott kérdésekben a Ptk. és az önkormányzati forrásátadásról szóló 47/2013. (XII.4.) önkormányzati rendelet rendelkezései az irányadóak.

Felek a Megállapodást, mint akaratukkal mindenben megegyezőt elolvasás után jóváhagyólag aláírták.

Szombathely, 2025. április „ ”

**/: Dr. Nemény András :/ /: Varga Anna :/**

Szombathely Megyei Jogú Városa Derkovits Városrészért Kulturális és Szociális

polgármestere Egyesület elnöke

**Záradék:**

Jelen feladat-ellátási megállapodást Szombathely Megyei Jogú Város Közgyűlése a …………/2025. (III.27.) Kgy. sz. határozatával hagyta jóvá.

**2.**

**Tisztelt Közgyűlés!**

Szombathely Megyei Jogú Város Közgyűlése a 26/2025. (II.27.) Kgy. számú határozatában a Kutyamenhely Alapítvány kuratóriuma új tagjainak Joó Ágota Annát és Zentai Gabriella Margitot, felügyelő bizottsága új tagjának Somlai Luca Petrát választotta meg.

Javaslom a Tisztelt Közgyűlésnek, hogy a fenti döntés kerüljön úgy módosításra, hogy Joó Ágota Anna kuratóriumi tag helyett felügyelő bizottsági tag, Somlai Luca Petra pedig felügyelő bizottsági tag helyett kuratóriumi tag legyen.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**3.**

**Tisztelt Közgyűlés!**

Szombathely Megyei Jogú Város Közgyűlése a 280/2024. (X. 10.) Kgy. sz. határozatában döntött arról, hogy 2025. április 1. napjától a Közterület-felügyelet megnevezése – az általa végzett széleskörű feladatokra tekintettel – Városrendészetre módosuljon, továbbá egyetértett azzal, hogy Szombathely Megyei Jogú Város Polgármesteri Hivatala a Szombathely, Kossuth Lajos u. 11. szám alatti ingatlant a Városrendészet elhelyezése érdekében bérbe vegye a SZOVA NZrt-től.

A Közgyűlés felkérése alapján az Ady tér 40. szám és a Kossuth Lajos u. 11. szám alatti telephelyeket érintő változásra tekintettel Szombathely Megyei Jogú Város Polgármesteri Hivatala Alapító Okiratának módosítását a Tisztelt Közgyűlés elé terjesztem elfogadásra.

A kormányzati funkciók és államháztartási szakágazatok osztályozási rendjéről ​szóló 15/2019. (XII. 7.) PM rendelet 2025. január 1. napjával módosult. Az új kormányzati funkciószámoknak történő megfelelés érdekében a kormányzati funkciószámok és funkciók módosítására („042180 Állat-egészségügy” szétválik „042180 Állat-egészségügy (kivéve kóbor állatokkal kapcsolatos feladatok)” és „042181 Kóbor állatokkal kapcsolatos feladatok” funkciókra) is javaslatot teszek.

A Polgármesteri Hivatal fentieknek megfelelő módosító, illetve a módosításokkal egységes szerkezetű alapító okirata az előterjesztés 1-2. számú mellékletét képezik.

Kérem a Tisztelt Közgyűlést, hogy az előterjesztést megtárgyalni, valamint a határozati javaslatot elfogadni szíveskedjék.

1. számú melléklet

Okirat száma: 45007-6/2025.

Módosító okirat

**A Szombathely Megyei Jogú Város Polgármesteri Hivatala Szombathely Megyei Jogú Város Önkormányzata által 2024. december 20. napján kiadott, 2570-3/2024. számú alapító okiratát az államháztartásról szóló 2011. évi CXCV. törvény 8/A. §-a alapján – a Szombathely Megyei Jogú Város Közgyűlése ……/2025. (III.27.) Kgy. számú határozatára figyelemmel – a következők szerint módosítom:**

1. **Az alapító okirat 1.2.2. pontjába foglalt táblázat** **2. sora elhagyásra kerül:**

|  |  |  |
| --- | --- | --- |
| 2. | Közterület-felügyelet | 9700 Szombathely, Ady Endre tér 40. |

1. **Az alapító okirat 1.2.2. pontjába foglalt táblázat a következő 2. sorral egészül ki:**

|  |  |  |
| --- | --- | --- |
| 2. | Városrendészet | 9700 Szombathely, Kossuth Lajos utca 11. |

1. **Az alapító okirat 4.1. pontjában a Közterület-felügyelet szövegrész helyébe a Városrendészet szöveg lép.**
2. **Az alapító okirat 4.3. pontjában a Közterület-felügyelet szövegrész helyébe a Városrendészet szöveg lép.**
3. **Az alapító okirat 4.4. pontjába foglalt táblázat 14. sora helyébe a következő rendelkezés lép:**

|  |  |  |
| --- | --- | --- |
| 14. | 042180 | Állat-egészségügy (kivéve: kóbor állatokkal kapcsolatos feladatok) |

1. **Az alapító okirat 4.4. pontjába foglalt táblázat a következő 15. sorral egészül ki a további szerkezeti egységek számozásának értelemszerű megváltozásával:**

|  |  |  |
| --- | --- | --- |
| 15. | 042181 | Kóbor állatokkal kapcsolatos feladatok |

1. **Az alapító okirat 4.5. pontjában a Közterület-felügyelet szövegrész helyébe a Városrendészet szöveg lép.**

Jelen módosító okiratot 2025. április 1. napjától kell alkalmazni.

Kelt: Szombathely, 2025. március

P.H.

Dr. Nemény András

polgármester

2. számú melléklet

Okirat száma: 45007-7/2025.

Alapító okirat  
módosításokkal egységes szerkezetbe foglalva

**Az államháztartásról szóló 2011. évi CXCV. törvény 8/A. §-a alapján a Szombathely Megyei Jogú Város Polgármesteri Hivatala alapító okiratát a következők szerint adom ki:**

1. **A költségvetési szerv  
   megnevezése, székhelye, telephelye**
   1. A költségvetési szerv
      1. megnevezése: Szombathely Megyei Jogú Város Polgármesteri Hivatala
   2. A költségvetési szerv
      1. székhelye: 9700 Szombathely, Kossuth Lajos utca 1-3.
      2. telephelye(i):

|  |  |  |
| --- | --- | --- |
|  | telephely megnevezése | telephely címe |
| 1. | Polgármesteri Hivatal | 9700 Szombathely, Kossuth Lajos utca 7. |
| **2.** | **Városrendészet** | **9700 Szombathely, Kossuth Lajos u. 11.** |
| 3. | Állat-egészségügyi és Ebrendészeti Szolgálat | 9700 Szombathely, Hajnóczy József utca 1. |
| 4. |  | 9700 Szombathely, Károly Róbert utca 1. földszint 21. |
| 5. |  | 9700 Szombathely, Jászi Oszkár utca 1. (földszinti helyiség) |
| 6. |  | 9700 Szombathely, Paragvári utca 86. 1. emelet 19. |
| 7. |  | 9700 Szombathely, Dr. Szabolcs Zoltán utca 1. földszint 16. |
| 8. |  | 9700 Szombathely, Karmelita utca 2/C (földszinti helyiség) |
| 9. |  | 9700 Szombathely, Hunyadi János utca 49. (földszinti helyiség) |
| 10. |  | 9700 Szombathely, Óperint utca 18. (földszinti helyiség) |

1. **A költségvetési szerv  
   alapításával és megszűnésével összefüggő rendelkezések**
   1. A költségvetési szerv alapításának dátuma: 1990. szeptember 30.
   2. A költségvetési szerv jogelőd költségvetési szervének

|  |  |  |
| --- | --- | --- |
|  | megnevezése | székhelye |
| 1 | Önkormányzati Ellátó Szervezet | 9700 Szombathely, Kossuth Lajos utca 2. |
| 2 | Szombathely Megyei Jogú Város Közterület-felügyelet | 9700 Szombathely, Ady Endre tér 40. |

1. **A költségvetési szerv irányítása, felügyelete**
   1. A költségvetési szerv irányító szervének
      1. megnevezése: Szombathely Megyei Jogú Város Közgyűlése
      2. székhelye: 9700 Szombathely, Kossuth Lajos utca 1-3.
2. **A költségvetési szerv tevékenysége**
   1. A költségvetési szerv közfeladata: A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 84. § (1) bekezdése alapján a polgármesteri hivatal ellátja az önkormányzatok működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatokat. A hivatal közreműködik az önkormányzatok egymás közötti, valamint az állami szervekkel történő együttműködésének összehangolásában. A belső szervezeti egységként működő **Városrendészet** vonatkozásában a közterületek rendjének és tisztaságának védelme, valamint annak rendjét megbontó jogsértések hatékonyabb megelőzése, megakadályozása, szankcionálása, az önkormányzati vagyon védelme, a tömegközlekedési eszközök használati rendjének fenntartása, továbbá termőföldek őrzése, védelme érdekében ellátja a közterület-felügyeletről szóló 1999. évi LXIII. törvényben, a fegyveres biztonsági őrzésről, a természetvédelmi és a mezei őrszolgálatról szóló 1997. évi CLIX. törvényben, Szombathely Megyei Jogú Város Közgyűlésének a mezei őrszolgálatról szóló 20/2012. (V.10.) önkormányzati rendeletében, az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvényben, továbbá az Állat-egészségügyi Szabályzat kiadásáról szóló 41/1997. (V.28.) FM rendeletben meghatározott feladatokat.
   2. A költségvetési szerv főtevékenységének államháztartási szakágazati besorolása:

|  |  |  |
| --- | --- | --- |
|  | szakágazat száma | szakágazat megnevezése |
| 1 | 841105 | Helyi önkormányzatok és társulások igazgatási tevékenysége |

* 1. A költségvetési szerv alaptevékenysége: A polgármesteri hivatal ellátja az Mötv-ben és a vonatkozó egyéb jogszabályokban a számára meghatározott feladatokat. Gondoskodik a helyi önkormányzat (valamint a helyi nemzetiségi önkormányzat) bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról. A belső szervezeti egységként működő **Városrendészet** vonatkozásában ellátja a közterület-felügyeletről szóló 1999. évi LXIII. törvényben és egyéb jogszabályokban a közterület-felügyelet számára meghatározott feladatokat. Közreműködik a közrend, közbiztonság, a közterületek rendjének és tisztaságának védelmében, az állategészségügyi és ebrendészeti feladatok ellátásban, üzemelteti a közterületen elhelyezett térfigyelő kamerarendszert. A polgármesteri hivatal ellátja az alacsony költségű vagy szociális bérlakások fenntartásával, üzemeltetésével, arra rászorultaknak való bérbeadásával összefüggő feladatokat.
  2. A költségvetési szerv alaptevékenységének kormányzati funkció szerinti megjelölése:

|  |  |  |
| --- | --- | --- |
|  | kormányzati funkciószám | kormányzati funkció megnevezése |
| 1 | 011130 | Önkormányzatok és önkormányzati hivatalok jogalkotó és általános igazgatási tevékenysége |
| 2 | 011140 | Országos és helyi nemzetiségi önkormányzatok igazgatási tevékenysége |
| 3 | 011220 | Adó-, vám- és jövedéki igazgatás |
| 4 | 013210 | Átfogó tervezési és statisztikai szolgáltatások |
| 5 | 016010 | Országgyűlési, önkormányzati és európai parlamenti képviselőválasztásokhoz kapcsolódó tevékenységek |
| 6 | 016020 | Országos és helyi népszavazással kapcsolatos tevékenységek |
| 7 | 016030 | Állampolgársági ügyek |
| 8 | 022010 | Polgári honvédelem ágazati feladatai, a lakosság felkészítése |
| 9 | 031010 | Közbiztonság, közrend igazgatása |
| 10 | 031030 | Közterület rendjének fenntartása |
| 11 | 031050 | Egyéb rendészeti, bűnüldözési tevékenységek |
| 12 | 031060 | Bűnmegelőzés |
| 13 | 042110 | Mezőgazdaság igazgatása |
| **14** | **042180** | **Állat-egészségügy (kivéve kóbor állatokkal kapcsolatos feladatok)** |
| **15** | **042181** | **Kóbor állatokkal kapcsolatos feladatok** |
| **16** | 061010 | Lakáspolitika igazgatása |
| **17** | 076010 | Egészségügy igazgatása |
| **18** | 082010 | Kultúra igazgatása |
| **19** | 098010 | Oktatás igazgatása |
| **20** | 106010 | Lakóingatlan szociális célú bérbeadása, üzemeltetése |
| **21** | 109010 | Szociális szolgáltatások igazgatása |

* 1. A költségvetési szerv illetékessége, működési területe: Jegyzői államigazgatási hatósági feladatok és a **Városrendészet** feladatellátása tekintetében: Szombathely Megyei Jogú Város közigazgatási területe.

1. **A költségvetési szerv szervezete és működése**
   1. A költségvetési szerv vezetőjének megbízási rendje: A jegyző kinevezése az Mötv. 82. §-a, valamint a közszolgálati tisztviselőkről szóló 2011. évi CXCIX. törvény rendelkezéseinek megfelelően történik. Szombathely Megyei Jogú Város Polgármestere pályázat útján határozatlan időre nevezi ki a jegyzőt és gyakorolja felette a munkáltatói jogokat.
   2. A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | közszolgálati jogviszony | a közszolgálati tisztviselőkről szóló 2011. évi CXCIX. törvény |
| 2 | munkaviszony | a Munka Törvénykönyvéről szóló 2012. évi I. törvény |
| 3 | megbízásos jogviszony | a Polgári Törvénykönyvről szóló 2013. évi V. törvény |

**Kérem a Tisztelt Közgyűlést, hogy az előterjesztéseket megtárgyalni, és a határozati javaslatokat elfogadni szíveskedjék.**

**Szombathely, 2025. március 18.**

**/: Dr. Nemény András :/**

**I.**

**I/I.**

**HATÁROZATI JAVASLAT**

**…../2025. (III.27.) Kgy. számú határozat**

1. A Közgyűlés a településrészen élők érdekeit szem előtt tartva egyetért azzal, hogy a Derkovits Városrészért Kulturális és Szociális Egyesülettel az előterjesztés melléklete szerinti feladat-ellátási megállapodás megkötésre kerüljön.
2. A Közgyűlés egyetért a Derkovits Városrészért Egyesület „t.a.”-val fennálló feladat-ellátási megállapodás megszüntetésével akként, hogy 2025. évre a Derkovits Városrészért Egyesület „t.a.”-nak önkormányzati támogatást nem biztosít.
3. A Közgyűlés felhatalmazza a polgármestert, hogy az 1-2.pontok szerinti megállapodásokat aláírja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal (1-2. pontok vonatkozásában)

2025. április 15. (3. pont vonatkozásában)

**I/II.**

**HATÁROZATI JAVASLAT**

**…../2025. (III.27.) Kgy. számú határozat**

1. A Közgyűlésa nemzeti vagyonról szóló 2011. évi CXCVI törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 7. és 8a. pontjaiban, valamint Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontjában foglaltak alapján a szombathelyi 2804/20 hrsz.-ú, 17 m² nagyságú felépítmény, valamint a szombathelyi 2804/10/A/81 hrsz.-ú, természetben a Szombathely, Szűrcsapó u. 24. szám alatt található, 42 m² alapterületű, „egyéb helyiség” megnevezésű ingatlan ingyenes használatát engedélyezi a Derkovits Városrészért Kulturális és Szociális Egyesületrészére 2025. április 1. napjától 2030. március 30. napjáig terjedő 5 év határozott időtartamra az alapszabályában meghatározott közfeladatok ellátásának és működésének elősegítése céljából.
2. A Közgyűlés felkéri a polgármestert, hogy a Derkovits Városrészért Egyesület „t.a.”-val fennálló ingyenes használatba adási megállapodások megszüntetése érdekében tegye meg a szükséges intézkedéseket, és felhatalmazza a Derkovits Városrészért Kulturális és Szociális Egyesülettel az 1. pont szerinti, ingyenes használatra vonatkozó megállapodások aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**II.**

**HATÁROZATI JAVASLAT**

**……/2025. (III.27.) Kgy. sz. határozat**

1. Szombathely Megyei Jogú Város Közgyűlése a 26/2025. (II.27.) Kgy. számú határozatának 1. pontját úgy

módosítja, hogy a Kutyamenhely Alapítvány kuratóriuma új tagjának – Joó Ágota Anna helyett – Somlai Luca Petrát választja meg. A megválasztás a jogszabályban előírt elfogadó nyilatkozat megtételével válik hatályossá.

1. Szombathely Megyei Jogú Város Közgyűlése a 26/2025. (II.27.) Kgy. számú határozatának 2. pontját úgy

módosítja, hogy a Kutyamenhely Alapítvány felügyelő bizottsága új tagjának – Somlai Luca Petra helyett – Joó Ágota Annát választja meg. A megválasztás a jogszabályban előírt elfogadó nyilatkozat megtételével válik hatályossá.

1. A Közgyűlés felkéri a polgármestert, hogy a fenti módosításokkal egységes szerkezetbe foglalt alapító

okiratot aláírja, és a Szombathelyi Törvényszéken az Alapítvány adataiban történt változások nyilvántartásba vétele iránt a szükséges intézkedéseket tegye meg.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2025. május 31.

**III.**

**HATÁROZATI JAVASLAT**

**……/2025. (III. 27.) Kgy. számú határozat**

Szombathely Megyei Jogú Város Közgyűlése Szombathely Megyei Jogú Város Polgármesteri Hivatala módosító okiratát az előterjesztés 1. számú melléklete szerinti tartalommal, módosításokkal egységes szerkezetű alapító okiratát az előterjesztés 2. számú melléklete szerinti tartalommal elfogadja. A Közgyűlés felhatalmazza a polgármestert, hogy a módosító és a módosításokkal egységes szerkezetű alapító okiratot aláírja, és azoknak a Magyar Államkincstárhoz történő benyújtásáról gondoskodjon.

**Felelős:** Dr. Nemény András polgármester

Dr. Károlyi Ákos jegyző

(a végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2025. április 30.